**MTÜ KÄSMU KÜLASELTS ÜLDKOOSOLEKU PROTOKOLL**

Aeg: 2.06.2019

Koosoleku algus: ca 11:00

Koosoleku lõpp: ca 13:00

Koht: Käsmu puhkemaja

Seltsil on 2.06.2019 seisuga 77 liiget. Üldkoosolekul osaleb: 36 seltsi liiget, neist 4 volituste alusel. Vastavalt MTÜ Käsmu Külaselts põhikirja punktile 5.7 on üldkoosolek otsustusvõimeline.

Koosolekut juhatajaks valitakse Mari-Liis Vohli. Protokollijaks valitakse Kristjan Altroff.

*Koosolekust on olemas helisalvestus.*

Kinnitati järgmine päevakord:

1. Juhatuse ülevaade seltsi tegevusest ja 2018. a aastaaruande kinnitamine
2. Bussiootepaviljoni ja bussiparkla hetkeseis
3. Muul ja rannaala
4. Mänguväljaku hetkeseis
5. Prügikastide asukoha muutmine
6. Uue juhatuse valimine
7. Muud küsimused

**1. Juhatuse ülevaade seltsi tegevusest 2018. aastal ning majandusaasta aruande kinnitamine**

Ülevaate seltsi 2018. aasta tegevusaruandest annab Virge Ong.

**Seltsitegevuse aruanne**

**Jaanuar – aprill** – rahvamaja suure saali remont

**8. – 10.veebruar** - Käsmu sadamadetailplaneeringu kehtestamisega seotud rahvaküsitluse korraldamisele kaasaaitamine.

**29.aprill** – Käsmu küla kevadtalgud „Teeme ära!“

Koristati rahvamaja ümbrust, pesti puhtaks lambikuplid, värviti laevalgustite kinnitused, koristati prahist rahvamaja kuur, korrastati kabelimägi, muulile paigaldati ujumistrepp. Osalejaid oli ca 40. Talgute lõpetuseks söödi ühiselt talgusuppi.

**13.mai** – Käsmu kevadlaat

**9.juuni –** MTÜ Käsmu Külaseltsi üldkoosolek: majandusaasta aruande kinnitamine, ülevaated rahvamaja remondist ja bussijaama menetluse hetkeseisust, Käsmu küla arengukava 2016-2021 muudatuste arutelu ja kinnitamine, edasised tegevusplaanid)

**26.juuni** – jaanituli Käsmu sadamas. Toimusid traditsioonilised jõuproovid (köievedu, kummikuvise). Tantsuks ansambel „Tomus“. Korraldasid Käsmu noored.

**14. – 15.juuli** – V Käsmu Päevad

Laupäev, 14.07 (avatud aiad)

13.00 Pidulik avapalvus muusika ja lauluga Käsmu kirikus

13.30 Rongkäik kirikust rahvamajja

Rahvamaja taasõnnistamine ja suure saali avamine rahvamaja 100ndal sünnipäeval.

Meelis Liivlaiu raamatu “Kaksteist põlve Käsmus” esitlus. Vestlusringi autoriga juhib kirjastaja Tiit Pruuli. “Ahto, unistuste jaht”: film ja vestlusring filmitegijatega

18.00 Klassikalise muusika kontsert kirikus: Hoia, Jumal, Eestit!

21.00 Külasimman ansambliga “Kukerpillid” rahvamajas

Pühapäev, 15.07 (avatud aiad)

11.00 Hommikumuusika pannkookidega Ristu talu õuel

12.00 Huvilistele paadisõidud Käsmu sadamas

15.00 Jumalateenistus kirikus ja Käsmu Päevade lõpetamine

**22.september**

MTÜ Käsmu Külaseltsi üldkoosolek: muudeti põhikirja, kehtestati uus liikmemaksu suurus, anti ülevaade Käsmu bussijaama menetluse hetkeseisust.

Suvelõpupidu. Tantsuks ansambel „K.I.M.P“

**27.oktoober** - Halloweeni tantsupidu. Korraldasid Käsmu noored.

**12.detsember** – Käsmu jõululaat (toimus Võsul koostöös Võsu MTÜ-dega)

**22.detsember** -Jõulupidu. Tantsuks ansambel „Melody Mix“

**Muud külaseltsi tegevused:**

• tellis teenuse muuli ja rahvamaja ümbruse ning kabelimäe hooldamiseks

• kogus annetusi Leader projekti „Käsmu inimesed ja majad II“ omaosaluse katmiseks ja lastemänguväljaku rajamise toetuseks

• sõlmis lepingu ja tasus esimese osamakse bussijaama maatüki ostu eest

• sõlmis koostöölepingu Berit Grupp OÜ-ga

Virge Ong annab ka ülevaate seltsi tuludest ja kuludest 2018. aastal. Ettevalmistatud majandusaasta aruanne on eelnevalt e-maili teel esitatud liikmetele tutvumiseks.

2018. a. majandusaasta aruande kinnitamine pannakse hääletusele.

Erapooletu: 0, vastu: 0, poolt: kõik ülejäänud koosolekul osalejad.

**OTSUS: Kinnitada 2018. a. majandusaasta aruanne**

Külaselts tänab:

* Tõnu Hellamit rahvamaja saali trepi ehitamise eest;
* Taavi Sinimäed muuli korrastamise eest;
* Käsmu bussijaama korrastamise eestvedajaid, finantseerijaid, meeskonda
* Kristjan Altroffi külavanema töö eest aastatel 2016-2019

Liikmetele tuletatakse meelde, et 2019. aasta liikmemaks on 20 eurot.

Ülevaade seltsi rahalisest olukorrast

Külaseltsi kontol on üldkoosoleku kuupäeva seisuga 34 753 eurot. Eelarvestatud kulud (sh rahvamaja köögi ja väikese saali remont) maha arvestatult on vaba jääk 363 eurot.

Vabast jäägist tuleks maksta jaanipäeva ansambel, muuli ja rahvamaja ümbruse hooldus, suvelõpu pidu, samuti Aasta Küla tiitlile kandideerimise kulud. Vajalikud lisakulud on võimalik katta rahvamaja rendi arvelt.

Laulupeo tule tulemine

Käsmu saabub Laulupeo tuli 27. juunil kl 18:45, kas meritsi Vergist (kui ilm lubab) või veoautoga maad mööda. Tseremoonia toimub igal juhul Käsmu sadamas. Osaleb Võhma segakoor, õnnistab kirikuõpetaja Urmas Karileet.

Külaelanikel palutakse panna Käsmu lipud lehvima ja tseremoonial osaleda; võtta soovi korral kaasa oma laternad ja viia Laulupeo tuli ka oma koju.

Tuli läheb edasi kaarikuga Võsu sadamasse.

Käsmu kandideerimine Aasta Küla 2019 tiitlile

Külavanem Eduard Vainu annab ülevaate videost, mille ta konkursil osalemiseks koostas. Videomaterjal Eduard Vainult, muusika Marten Kuningalt.

Vahemikus 3.-12.6 tutvustatakse Terevisioonis kõiki kandideerivaid külasid. ERRi kodulehele pannakse hääletusvõimalus. Valitakse rahva lemmik. Kõikidel külaelanikel ja Käsmu sõpradel palutakse hääletamisel kindlasti osaleda. Rahva lemmikuks osutunud külast tehakse 21.6 Terevisiooni otseülekanne.

Aasta Küla tiitli otsustab komisjon, kuhu kuulub ka Riigikogu spiiker. Valitakse juuni lõpus-juuli alguses, pärast komisjoni visiiti kõikidesse küladesse.

Arutatakse, kuidas komisjoni Käsmus vastu võtta.

Komisjoni lõplik otsus kuulutatakse välja Maapäeval, mis toimub Räpinas 26-28.7.2019. Arutatakse, mida viia külakostiks Maapäevale.

**2. Bussiootepaviljoni ja bussiparkla hetkeseis**

Kristjan Altroff annab ülevaate bussiparkla rajamise hetkeseisust.

Ranna tee 13 detailplaneering on vastu võetud. Parkla rajamiseks on esitatud ehitusloa taotlus Haljala vallavalitsusele.

Arutatakse, kuidas parkla rajamisega seonduvat dokumentatsiooni paremini vormistada.

Uue bussiootepaviljoni osas on külaseltsi juhatus otsustanud mitte kiirustada. Erinevatel arhitektidel palutakse esitada oma versioon, et külaelanikel tekiks valikuvõimalus. Teemaga tegeleb edasi külaselts ja kandikogu. Kuna olemasolev paviljon on äsja korrastatud, ei ole teema pakiline.

Arutatakse, kuidas talitada bussijaama rendi-WCga.

**3. Muul ja rannaala**

Otsustatakse teemat mitte süvitsi käsitleda, kuna hetkel ei ole teema nii aktuaalne.

Tehakse ettepanek betooniga silutud muuli veel pisut lihvida. Leitakse, et kelle jaoks on palja jalaga muulile astumine vastumeelne, saab käsitööpoest soetada kalanäoga plätud.

**4. Mänguväljaku hetkeseis**

Mari-Liis Vohli annab ülevaate Käsmu kabelimäe lastemänguväljaku planeeringust.

Arutatakse eelarvet. Esialgne eelarve on 8000 eurot, mis on juba kaetud külaelanike annetustest.

Arutatakse asukohta. Liikmetele meeldib mõte sellest, et kalmistu ja laste mänguväljak on kõrvuti. Ka Käsmu kirikuõpetaja on seisukohal, et sünd ja surm on elu ringkäik: kõik on koos.

**4. Prügikastide asukoha muutmine**

Arutatakse kabelimäe prügikastide asukoha vahetamist. Kaalutakse erinevaid alternatiive uueks asukohaks: küla lõppu, Hundisoo tänavale pumbajaama kõrvale… Eelistus kaldub Hundisoo tänava poole.

Külaselts arutab uue asukoha võimalusi Haljala vallavalitsusega.

**5. Uue juhatuse valimine**

Senise juhatuse volitused on juunis lõppemas. Tuleb valida uus juhatus.

Otsustatakse valida uude juhatusse 5 liiget + 1 asendusliige.

Otsustatakse valida uus juhatus 3. aastaks.

Otsustatakse läbi viia avalikud valimised, kogunimekirjana.

Pärast arutlusi ja erinevate võimaluste kaalumist esitatakse lõplikeks kandidaatideks:

Eduard Vainu

Taavi Sinimäe

Virge Ong

Mari-Liis Vohli

Liina Altroff

Asendusliige: Ahto Luuri

Nimekirja poolt hääletavad kõik osalejad. Vastu: 0, erapooletu: 0

**OTSUS: uuteks juhatuse liikmeteks valitakse Eduard Vainu, Taavi Sinimäe, Virge Ong, Mari-Liis Vohli, Liina Altroff**

**6. Muud küsimused**

Eve Kask tänab kõiki Käsmu raamatu annetuste eest ning annab ülevaate oma senisest tööst. Eve soovib raamatu valmis saada 2019. a. suve lõpuks. Eve kutsub kõiki üles jagama oma Käsmu-mälestusi aadressil [kask.eve@gmail.com](mailto:kask.eve@gmail.com).

Arutatakse talude siltide disainiga seotud küsimusi.

Arutatakse Käsmu-Võsu kergliiklustee vaateplatvormi esise parkimise küsimusi.

Epp Ojalill tutvustab kalanäolisi plätusid, mida on võimalik soetada Käsmu käsitööpoest. Plätusid on võimalik ka tellida, vastavalt jalanumbrile.

Tehakse märkus, et külaseltsi kuulutusi on küla sees eemaldatud.

Mari-Liis Vohli juhib tähelepanu, et Käsmus hakkab käima OTT (Otse Tootjalt Tarbijale). Pühapäeviti kl 12 Käsmu bussijaamas.

Reet Hääl teatab, et on tellinud uued Käsmu lipud.

Koosoleku juhataja tänab kõiki osalejaid ja lõpetab koosoleku.

Koosolekut juhatas:

Mari-Liis Vohli

/allkirjastatud digitaalselt/

Protokollis:

Kristjan Altroff

/allkirjastatud digitaalselt/